TPCH บวกแรง! ลุ้นแตะเป้า 21.60 บ. โบรกฯ มองกำไรโดดเด่น 3 ปีต่อเนื่อง
TPCH บวกแรง! ลุ้นแตะเป้า 21.60 บ. โบรกฯ มองกำไรโดดเด่น 3 ปีต่อเนื่อง ล่าสุด ณ เวลา 10.34 น. อยู่ที่ 18.20 บาท บวก 0.60 บาท 3.41% สูงสุด 18.40 บาท ต่ำสุด 17.90 บาท ด้วยมูลค่าซื้อขาย 44.81 ล้านบาท
8 ธ.ค. 2559

ผู้สื่อข่าวรายงานว่า ราคาหุ้นบริษัท ทีพีซี เพาเวอร์โฮลดิ้ง จำกัด (มหาชน) หรือ TPCH ล่าสุด ณ เวลา 10.34 น. อยู่ที่ 18.20 บาท บวก 0.60 บาท 3.41% สูงสุด 18.40 บาท ต่ำสุด 17.90 บาท ด้วยมูลค่าซื้อขาย 44.81 ล้านบาท ขณะที่ดัชนีหุ้นไทยโดยรวมบวก 0.37%

บล.เมย์แบงก์ กิมเอ็ง (ประเทศไทย) ระบุในบทวิเคราะห์ (8 ธ.ค.) แนะนำ “ซื้อ” TPCH โดยให้ราคาเป้าหมาย 21.60 บาท/หุ้นโดยยังมีมุมมองบวกต่อการแถลงทิศทางผลประกอบการของบริษัท ผลกำไรที่แนวโน้มขยายตัวโดดเด่นตลอด 3 ปีข้างหน้า จากโรงไฟฟ้าชีวมวลที่ทยอยจ่ายไฟฟ้าตั้งแต่ไตรมาส 4/59-ไตรมาส 1/60 – ไตรมาส 2/60 – ไตรมาส 2/61 และไตรมาส 4/61 ทำให้กำลังการผลิตจะผ่านระดับ 100MW ได้ภายในปี 2561 เทียบกับเพียง 9MW ในปี 2557 ขณะเดียวกัน upside จากโรงไฟฟ้าขยะชุมชน 8MW เริ่มชัดเจนขึ้น พร้อมกับการเตรียมลงนาม MOU เพื่อศึกษาโรงไฟฟ้าพลังงานน้ำใน สปป.ลาว ที่จะเริ่มต้นในไตรมาส 1/60 อีกด้วย คงคำแนะนำ “ซื้อ” โดยขยับไปใช้ราคาเหมาะสมปี 2560 ที่ 21.60 บาท/ หุ้น